De chi daa ribiga laní gue ca benni Israel,
nu te láni Pascua.
Jesús nna diattebe lheꞌe yiesi Jerusalén.
Lheꞌeliꞌa gue yotuha guattiꞌe ca nu ruttoꞌo uꞌuna lhe carneꞌe lhe becha lhe níaguaba sia ca nu retsila belhi lhe.
Jesús uluꞌu xicuattebe ttu tuu.
Leni unnuha nna bebeattebe iyába ca unnuha lheꞌeliꞌa gue yotuha lencana ca uꞌuna guecaniha lhe ca carneꞌe guecaniha lhe.
Ca nu retsila belhiha nna bedhittebe ca belhi guecaniha,
atti berixxi lottebe ca mexa guecaniha lhe.
Ca nu ruttoꞌo bechaha nna re cana:
—¡Gualebea ca unna ni!
Bittu unle lisi tata quia yoꞌo raca iꞌiya lheꞌeni.
Ca biꞌini rudheti ca tisa ruleꞌe Benniha nna bexxatteba lecabi nu rá lo ca tisa gue Tata Do Iyyabaaha:
“Tata,
de yatterba nu runia gue yoꞌo guelhi nna runna uyúa elha disa.”
Ca nu anca nu lo gue ca benni Israel,
seꞌe nía nna rácana:
—Beleꞌen riꞌitu ttu nu uni uleꞌe lo dequi gualí te derechu guelu unlu aná.
Jesús becabie re cana:
—Gualuttapa yotu-ni,
neti nna lheꞌe tsunna ubisaba nna elhidha na attu libe.
Ca nu lo gue ca benni Israel nna rácana:
—Chua yuꞌu xxupa (46) ida bisá ca benni bedocabi yotu-ni,
lu nna rálu dequi lheꞌe tsunna ubisaba elhidhalu na attu libe.
Ttiaca Jesús nna läga gue yotuha ga nua rinnee,
gue cuerpu guebe Benniha rinnee.
Larcala nna dequide beacani Jesús beríe lheꞌe baa atta yuꞌu ca nu yatti-na,
ca biꞌini rudheti ca tisa ruleꞌe nna bexxatteba lecabi nu chi rá Benniha,
lania nna güia lecabi nu rá Benniha lhe nu rá lo ca sitsi gue Tata Do Iyyabaaha lhe.
Ttu requiru Jesús lheꞌe yiesi Jerusalén laní Pascua ixeru benni güia lecani Benniha de biláquinna ca milagru runie.
Ttiaca Jesús läga ria lee guecani dequi gualíquinna cumu chiba yuxeabe atti du lecani.
Lägabi reasanie nuxa quixxiꞌenne gaxasná du le ca benni,
cumu lee nna chiba yuxeabe gaxasná anca lhiꞌu lheꞌe lastoo ca benni.